
Előterjesztés
a Közgyűlés részére
Tisztelt Közgyűlés!
Az önkormányzati sportirányítási rendszer működésével kapcsolatban megállapítható, hogy változtatásokra van szükség. Figyelemmel a sportról szóló 2004. évi I. törvény (a továbbiakban: Sporttörvény) rendelkezéseire, valamint a Magyarország helyi önkormányzatairól szóló 2011. évi CLXXXIX. törvény hatásaira, a gazdasági, társadalmi folyamatokban végbement változások a sportágazat fejlődését is befolyásolják. Biztosítani kell, hogy átfogó módon kerüljön szabályozásra Budapest sportirányítási és finanszírozási rendszere. Időszerű feladat a meglévő rendszer mindennapi működését javító racionalizálás. 

Az elmúlt évek gazdasági és társadalmi átalakulásának folyamatát tekintve a sportágazat szabályozása, illetve alkalmazkodása a megváltozott helyzethez időszerű.

A sportágazat érdekérvényesítése nagymértékben az informális kapcsolatokra épült, amely nehezítette az önkormányzati feladatellátást, ezért is szükséges az ágazat törekvéseinek koncepcionális meghatározása.

Az Alaptörvényben rögzített testedzéshez való jog érvényesülését, továbbá a Sporttörvény rendelkezéseit a Fővárosi Önkormányzat sportirányítási gyakorlatában is meg kell valósítani. Ezen kívül, a feladat megvalósításánál figyelembe kell venni a jogharmonizáció követelményeit és az Európa Tanács által elfogadott Európai Sport Charta ajánlásait.

Önkormányzati feladatkörbe tartozik többek között a területi versenyrendszerek működtetése, a szakszövetségekkel való együttműködés, sportszakember képzés segítése, a tulajdonában álló intézmények fenntartása és működtetése, továbbá a feladatok ellátásához szükséges pénzeszközök elosztása. A felsorolásból is látszik, hogy a Sporttörvény vonatkozó rendelkezései döntő többségében szolgáltatási jellegű tevékenységet fogalmaznak meg az önkormányzatok számára.

A főváros a magyar sport életében igen jelentős helyet foglal el. Az országban itt a legnagyobb létszámúak a szabadidős sportrendezvények és évről-évre egyre több nemzetközi versenynek, Világbajnokságnak, Európa-bajnokságnak, Világkupáknak ad otthont Budapest. 
Ezeknek a nemzetközi rendezvényeknek a segítségével a világ nem csak a fővárosunkat, hanem az egész országot megismerheti.

A Főváros új sportkoncepciójának tartalmaznia kell, hogy mely jogszabályok határozzák meg a sportágazatot, milyen alapvetések mentén halad koncepciójának kialakításában. A Főváros Sportkoncepciójában a sportlétesítmények és azok helyzetének rendezését is meg kell említeni a kiemelt területek feladat összpontosítása mellett. A sportfinanszírozás - mely a sportágazat működőképességének megtartására és fejlesztésére irányul - több éves ciklusokra tervezve kerül kialakításra. Az új koncepció keretében a fővárosi sportágazat szakmai, együttműködési területeket vázol fel az állami sportágazati szervekkel.

Kérem a T. Közgyűlést, hogy az alábbi határozati javaslatot elfogadni szíveskedjék. 


Határozati javaslat
A Fővárosi Közgyűlés úgy dönt, hogy:

Jóváhagyja az 1. számú mellékletben foglalt új Fővárosi Sportkoncepciót.




Határozathozatal módja: a határozathozatalhoz egyszerű szavazattöbbség szükséges

